b'\n_START_ARTICLE_\nPer Brogeland\n_START_SECTION_\nUra\n_START_PARAGRAPH_\nBrogeland aloitti valmennusuransa Eidsvold Turnissa, mutta teki lopullisen l\xc3\xa4pimurtonsa Kongsvingerin p\xc3\xa4\xc3\xa4valmentajana 1990-luvun puoliv\xc3\xa4liss\xc3\xa4. H\xc3\xa4n tuli seuran per\xc3\xa4simeen 1992 ja luotsasi seuran heti debyyttikaudellaan liigassa toiseksi heti mahtiseura Rosenborgin j\xc3\xa4lkeen. H\xc3\xa4net valittiin my\xc3\xb6s vuoden valmentajaksi Norjassa. Kaudella 1993/94 Brogeland luotsasi Kongsvingerin peli\xc3\xa4 my\xc3\xb6s UEFA Cupissa, jossa se saavutti historiallisen 1\xe2\x80\x931 tasapelin Juventusta vastaan. _NEWLINE_Brogeland j\xc3\xa4tti Kongsvingerin kauden 1995 j\xc3\xa4lkeen ja siirtyi Lillestr\xc3\xb8min p\xc3\xa4\xc3\xa4valmentajaksi. Ensimm\xc3\xa4isell\xc3\xa4 kaudellaan h\xc3\xa4n johdatti seuran liigahopealle h\xc3\xa4viten mestaruuden j\xc3\xa4lleen Rosenborgille. Kauden 1997 puoliv\xc3\xa4liss\xc3\xa4 h\xc3\xa4n j\xc3\xa4tti seuran siirtyen it\xc3\xa4valtalaisen LASK Linzin p\xc3\xa4\xc3\xa4valmentajaksi. H\xc3\xa4n sai kuitenkin potkut jo ennen kauden loppua ja palasi takaisin Norjaan. H\xc3\xa4n palasi Kongsvingerin p\xc3\xa4\xc3\xa4valmentajaksi, muttei onnistunut pelastamaan talousvaikeuksiin ajautunutta seuraa putoamiselta liigasta kaudella 1999._NEWLINE_Oltuaan reilun vuoden sivussa valmennusteht\xc3\xa4vist\xc3\xa4 Brogeland toimi kaudella 2001 H\xc3\xb8nefossin p\xc3\xa4\xc3\xa4valmentajana. P\xc3\xa4\xc3\xa4sarjatasolle h\xc3\xa4n palasi 2005 FC Lyn Oslon apuvalmentajana. Ensimm\xc3\xa4inen kausi Henning Bergin kanssa toi kolmossijan liigassa, mutta t\xc3\xa4m\xc3\xa4n j\xc3\xa4lkeen tulokset huononivat ja kaksikko j\xc3\xa4tti seuran syyskuussa 2008. Berg jatkoi uraansa Lillestr\xc3\xb8miss\xc3\xa4, Brogeland palasi Eidsvold Turnin p\xc3\xa4\xc3\xa4valmentajaksi._NEWLINE_Kaudeksi 2011 Brogeland palaa 11 vuoden tauon j\xc3\xa4lkeen Kongsvinger IL:n per\xc3\xa4simeen.  Pesti p\xc3\xa4\xc3\xa4ttyi potkuihin elokuun lopussa 2011 Kongsvingerin juututtua Adecco-liigan keskikastiin.'